Správa zo zahraničnej pracovnej cesty
1.  Účastník ZPC:
Mgr. Daniela Tóthová, Oddelenie vzťahov s verejnosťou  (angl., tal., franc. jaz.)
CVTI SR, Lamačská cesta 8/A, 811 04 Bratislava

2.  Zahraničná pracovná cesta:
Názov podujatia:	International Visitor Leadership Program – American Libraries
Miesto:		USA, Washington DC, Seattle, Minneapolis, New Orleans, New York
Termín:		11.6.  – 3. 7. 2011
Organizátor:	United States Department of State, Bureau of Educational and Cultural Affairs
Účel: 	Účasť na programe „International Visitor Leadership Program – American Libraries“
Financovanie:	Výdavky na pracovnú cestu vrátane stravného a vreckového boli uhradené United States Department of State, Bureau of Educational and Cultural Affairs, 301 4th Street, SW, Washington, DC 20547

3.  Rámcový program pobytu:
11. 6. 		3.00 hod. 		odchod z Bratislavy do Washingtonu (cez Viedeň a 
					Frankfurt nad Mohanom)
		18.30 hod.		príchod do Washingtonu, DC
12. 6.		10.00 – 18.00	hod.	kultúrny program Washington, DC	
13. 6. 		9.00 - 17.00 hod.	odborný program Washington, DC
14. 6.		9.00 – 17.00 hod.	odborný program Washington, DC
15. 6. 		8.30 – 16.00 hod.	odborný program Washington, DC
16. 6. 		04.45 hod.		odchod z Washington, DC do Seattle
		10.35 hod.		príchod do Seattle
		12.00 – 18.00 hod.	kultúrny program v Seattle
17. 6. 		9.00 – 17.00 hod.	odborný program Seattle
18. 6. 		10.00 – 16.00 hod.	kultúrny program v Seattle
19. 6.		17.00 – 21.00 hod.	home hospitality Seattle
20. 6. 		8.45 – 16.00 hod.	odborný program Washington Seattle
21. 6. 		6.15 hod.		odchod zo Seattle do Minneapolisu
		13.51 hod.		príchod do Minneapolisu
		15.30 – 17.00 hod.	odborný program Minneapolis
22. 6. 		9.30 – 17.30 hod.	odborný program Minneapolis
23. 6. 		11.30 hod.		odchod z Minneapolisu do New Orleans
24. 6. 		8.45 – 17.00 hod.	odborný program New Orleans (konferencia ALA)
25. 6. 		10.00 – 17.30 hod.	odborný program New Orleans (konferencia ALA)
26. 6. 		10.00 – 17.30 hod.	odborný program New Orleans (konferencia ALA)
27. 6.		11.00 – 21.00 hod.	kultúrny program New Orleans, účasť na recepcii pre medzinárodných účastníkov konferencie ALA
28. 6. 		4.30 hod.		odchod z New Orleans do New Yorku
	11.00 hod.		príchod do New Yorku
	11.30 – 20.00	hod.	kultúrny program New York
29. 6. 	9.00 – 17.00 hod.	odborný program New York
30. 6. 	9.15 – 17.00 hod.	odborný program New York
1. 7.	8.30 – 12.30 hod.	záverečné vyhodnotenie pobytu
2. 7. 	18.00 hod.		odchod z New Yorku do Frankfurtu nad Mohanom
3. 7. 	12.50 hod.		odchod z Frankfurtu nad Mohanom do Viedne
	17.00 hod. 		príchod do Bratislavy

4.  Stručný priebeh rokovaní, resp.  študijného pobytu
Navštívené inštitúcie:
Washington, DC. – 
World Learning http://www.worldlearning.org/
Spoločnosť, ktorá pripravila odborný program. Prednáška o princípoch federalizmu v USA, o základoch práva a ekonomiky v USA v súvislosti so základnými princípmi spoločnosti (právo a povinnosti jednotlivca) a o Národnom archíve http://www.archives.gov/ .
Library of Congress – úvodná prednáška o LoC, prenáška o supervízii a vzdelávaní pracovníkov LoC, kontinuálne vzdelávanie – kurzy sú dostupné na intranete. Vzdelávacie materiály pre katalogizátorov sú dostupné na: http://www.loc.gov/catworkshop/
Federal Depository Library Program http://www.gpo.gov/libraries/
Program, ktorý poskytuje US Government Printing Office, sprístupňuje vládne dokumenty a publikácie vydané federálnymi inštitúciami. Dokumenty sú sprístupňované prostredníctvom katalógu na  http://catalog.gpo.gov/
National Endowment for the Humanities  http://www.neh.gov/
Nezávislá federálna agentúra poskytujúca granty pre humanitné programy v rámci USA.  Pre knižnice financuje programy digitalizácie, projekty letných čitateľských aktivít, vydávanie publikácií, vzdelávacie programy. Spolupracujú s ALA (American Library Association). Webové sídlo http://edsitement.neh.gov/ sprístupňuje materiály pre štúdium a vyučovanie z humanitných vied. Zoznam projektov je na : http://www.neh.gov/grants/guidelines/pareferenceprojects.htm, niektoré výstupy projektov predstavujú voľne dostupné publikácie, napr. Encyclopedia Iranica http://www.iranica.com/.
Institute of Museum and Library Services (IMLS) http://www.imls.gov/
Federálna grantová agentúra, poskytujúca finančnú podporu projektov múzeí a knižníc v rámci USA. 85% financií ide na knižničné programy prostredníctvom štátnych agentúr pre knižnice. Príklady podporených projektov pre knižnice: National Leadership Program, 21st Century Librarian Program. Príjemcovia grantov na rok 2011 sú na : http://www.imls.gov/results.asp

Seattle, Washington
Washington Talking Book and Braill Library Seattle http://www.wtbbl.org/
Verejná knižnica, jedna z prvých knižníc siete National Library Service for the Blind – Kongresovej knižnice. Oboznámenie sa s princípom dostupnosti služby pre nevidiacich pre amerických občanov, s typmi dokumentov a prístrojov, ktoré sú zdarma poskytované, s konzultačnými službami pre nevidiacich, s rozhlasovým štúdiom, ktoré pre komunitu Seattlu vysiela.
University of Washington Information School http://ischool.uw.edu/
Stretnutie s prodekanom pre vzdelávanie školy pre prípravu knihovníkov a informačných pracovníkov Dr. Matthew Saxtonom. Štátna univerzita zmenila v r. 2007 náplň svojich učebných programov pre knihovníkov – bakalárske štúdium je zamerané na informatiku a informačné služby. Magisterské štúdium je rozdelené na dva smery: Library and Information Science (LIS) – väčšia orientácia na informatiku, informačnú politiku. Information Management – viac sústredený na riadiace schopnosti, správu informačných zdrojov a služieb. Náplň predmetov sa orientuje na požiadavku spoločnosti na informačných pracovníkov – veľké uplatnenie absolventov v súkromnom sektore (napr. pre Boeing).
University of Washington Libraries http://www.lib.washington.edu/
Jedna z najväčších vedeckých knižníc v severnej Amerike. Prednáška o vzdelávacích aktivitách pre študentov, o vzdelávaní pracovníkov knižnice. Predstavenie nových priestorov pre tímové študijné aktivity – Research Commons, predovšetkým pre študentov bakalárskeho a magisterského štúdia. Filozofia poskytovania služieb spočíva v tom, že študenti majú podľa vybraných odborov svojich knihovníkov (subject librarians), ktorí sú k dispozícii pre referenčné a informačné služba. Knihovníci majú možnosť získať vedeckú dovolenku – od niekoľkých hodín do niekoľkých mesiacov. Prehliadka Suzzallo & Allen Libraries – študovní, knižničných zbierok a priestorov pre Research Commons.
Seattle University Lemieux Library and McGoldrich Learning Commons http://www.seattleu.edu/library/
Prehliadka novej budovy Lemieux Library patriacej súkromnej univerzite, otvorenej v r. 2010. Zámerom bolo upozorniť na systém zelenej architektúry s úsporným riešením klimatizácie, recyklácie vody.
Budova postavená predovšetkým ako miesto na spoločné štúdium a stretávanie – dominujú priestory na štúdium striedané priestormi s počítačovými stanicami. Súčasťou sú učebne zariadené nahrávacími a didaktickými technológiami. Pre študentov žurnalistiky je k dispozícii rozhlasové a televízne štúdium a auditórium pre prezentáciu.  Priestor pre kolaboratívne štúdium – McGoldrich Learning Commons bol vybudovaný s podporou súkromných darcov. Dostupný knižný fond a fond periodík je až na štvrtom a piatom poschodí budovy. Predstavené služby knižnice, ktoré sú poskytované v spolupráci s fakultami a študentmi dobrovoľníkmi – Writing Center (asistencia pri príprave esejí a písomných prác), Learning Assistance Programs (všeobecné princípy učenia), Math Lab and Research Services (pomoc pri prírodovedných predmetoch).
Sno-Isle Libraries www.sno-isle.org
Verejná knižnica poskytujúca služby pre dva susediace okresy (Snohomish a Island).  Poskytuje služby pomocou mobilných knižníc. Informácia o prijímateľoch služieb, o organizácii bookmobilov, systéme objednávania a dodávania dokumentov. Knižnica poskytuje svoje služby výhradne prostredníctvom bookmobilov, v budove čitateľov neprijíma. Rozsiahla činnosť v oblasti ranej čitateľskej gramotnosti – práca s rodičmi a deťmi do 3 rokov (široká zbierka hračiek, marionet, divadlo pre deti a pod.)

Minneapolis, Minnesota
Minneapolis Central Library http://www.hclib.org/pub
Knižnica dotovaná zo štátneho rozpočtu. Predstavený systém podpory a fundraisingu knižnice prostredníctvom nadácie pracujúcej pri knižnici  - The Library Foundation of Hennepin County. Nadácia okrem získavania finančných prostriedkov a spoluúčasti pri organizovaní niektorých aktivít vykonáva advokáciu pre knižnicu, ktorú pracovníci knižnice ako štátni zamestnanci vykonávať nemôžu. Predstavené hlavné oblasti advokácie a cieľové skupiny (miestni, štátni zástupcovia, lokálne autority a pod.). Hlavné programy pre obyvateľov: programy pre teenagerov, programy pre imigrantov, pre deti do 6 rokov, pre záujemcov o získanie práce. Nadácia podporuje asi 55-60 programov ročne. 
Predstavenie siete verejných knižníc v Minnesote - MELSA (Metropolitan Library Service Agency) www.melsa.org  a jej úloh: spoločné predplatné e-zdrojov, koordinácia komunitných akcií, príprava letných čitateľských programov, program podpory návštev múzeí Metro Adventure Pass http://www.melsa.org/MuseumAdventurePass/index.cfm , možnosť požičať a vrátiť knihy v ktorejkoľvek zo 100 členských knižníc. 
Prehliadka budovy knižnice, ocenenej v r. 2009 cenou AIA/ALA Library Building Awards, za vynikajúci dizajn budovy knižnice v USA.

New Orleans, Louisiana
Návšteva výročného kongresu ALA. Predkonferenčný seminár o medzinárodnej spolupráce amerických a rozvojových krajín v oblasti informačnej gramotnosti, informačných technológií a rozvoja advokácie.
Účasť na seminári pre zahraničných návštevníkov konferencie.
Účasť na odborných prednáškach - http://alaannual.org/sites/all/themes/alaannual/images/ALA_NOLA_PROGRAM.pdf
Sivá literatúra a jej zmeny v digitálnej ére. - Richard Huffine, U.S. Geological Survey upozornil na zmenu vnímania sivej literatúry v digitálnej forme – základným znakom má byť jej reputácia – sivá literatúra by mala byť recenzovaná, vhodná na citovanie a citovaná, s dostupnými metadátami zaručujúcimi jej jasnú identifikáciu. Nové zdroje sivej literatúry sú predovšetkým preprinty, blogy, predbežné výsledky výskumu, archívy údajov, technické správy. Niektoré zdroje sivej literatúry sú zo zákona verejne dostupné (vládne dokumenty), pokiaľ nie je jasná otázka autorských práv, je nutné predpokladať ich existenciu. Informoval o budovaní repozitáru inštitúcie http://pubs.er.usgs.gov/   a o dostupných databázach sivej literatúry http://library.usgs.gov/  
Wayne Strickland, National Technical Information Service (NTIS). NTIS je centrálnym zdrojom pre vedecké, technické a obchodné  informácie z inštitúcií a programov  dotovaných vládou. National Technical Report Library je zdrojom historických a súčasných technických vládnych správ. Obsahuje viac ako 2 milióny dokumentov, z nich 600 000 s prepojením na plné texty. Je vybudovaná na systéme Fedora, beta 3.0. Prístup je na základe predplatného. NTIS poskytuje informačnú podporu pre Federal Laboratory Consortium for Technology Transfer. 
Európske autorské právo a vplyv na USA – Harald Muller z Max Planck Institute, Germany hovoril o rozdieloch v základných princípoch práva v EU a USA. Spomenul posledné návrhy smerníc EU pre digitálne dokumenty a služby, problémy pri zaobchádzaní s osirelými dielami, vplyv autorského práva na MVS a dokument delivery v EU a USA.
Olaf Eigenbrott z Univerzity Hamburg uviedol konkrétne spory knižníc v Nemecku s vydavateľmi kvôli nevhodnej úprave autorského zákona, ktoré chráni vydavateľa a neobhajuje záujmy autorov a knižníc.
Download This - Public Library of Cincinnati and Hamilton County predstavilo projekt, ktorý zlepšil ponuku a zvýšil výpožičky kníh na stiahnutie (downloadable materials). Zozbierali údaje z 83 amerických knižníc s podobným rozpočtom a službami a vyhodnotili úroveň propagácie tohto druhu kníh na webových stránkach, ich umiestnenie v katalógu, informačné materiály a návody na použitie. Aplikovali dobré príklady a po roku vyhodnotili úroveň. Výpožičky e-kníh sa zvýšili o viac ako 800%.
Dôležité bolo upozornenie, že vo verejných knižniciach už čitateľov nezaujímajú tlačené knihy ale knihy, ktoré si môžu stiahnuť a čítať – počúvať kdekoľvek na akomkoľvek zariadení. Knihy, ktoré sa dajú stiahnuť, sú budúcnosťou knižnice.

New York, New York
New York Public Library – Stephen A. Schwarzmann Building. http://www.nypl.org/ 
Predstavenie knižnice. Knižnica, ktorá je verejnou knižnicou, je súkromnou neziskovou organizáciou, silne podporovanou mestským rozpočtom. Knižnica je zložená zo 4 hlavných odborných knižníc a 87 pobočiek. Diskusia o stratégiách doplňovania fondu, formách komunikácie prostredníctvom blogov. Predstavenie špeciálnych projektov – digitalizácie špeciálnych fondov. Budujú digitálny repozitár (systém Fedora) http://digitalgallery.nypl.org/nypldigital/. Zdigitalizované historické mapy New Yorku sprístupňujú prostredníctvom rovnakého projektu ako GoogleMaps - http://maps.nypl.org/warper/ . Zaujímavým projektom je digitalizácia jedálnych a nápojových ponúk z newyorských reštaurácií, ktorých položky v rámci verejného projektu  manuálne prepisujú http://menus.nypl.org/. 
Prehliadka hlavnej budovy - Stephen A. Schwarzmann Building.
Flatbusch Library, Brooklyn Public Library  http://www.brooklynpubliclibrary.org/branch_library_detail.jsp?branchpageid=105
Predstavenie pobočky Verejnej knižnice v Brooklyne, ktorá sa sústreďuje na prácu s obyvateľstvom karibského pôvodu. Informácie najmä o organizácii programu na vyučovanie čítania dospelého obyvateľstva.
Central Library, Brooklyn Public Library  http://www.brooklynpubliclibrary.org/central/
Knižnica, ktorá sa sústreďuje na sprístupnenie knižničného fondu pre multilinguálne obyvateľstvo, hovoriace 45 jazykmi. Zdôraznil prvoradý význam komunitných aktivít (raná gramotnosť – 0-5 rokov, konverzačné skupiny pre obyvateľstvo s iným materským jazykom ako anglickým, práca s nezamestnanými, so seniormi). Knižničné fondy sú až na druhom mieste. Uprednostňujú centralizovaný nákup a spracovanie fondu. Pobočky sú orientované na minoritné skupiny, ktoré v danej lokalite žijú. 
Metropolitan Museum of Art – špeciálne knižnice  
Thomas J. Watson Library  http://libmma.org/portal/
Nolen Library  http://libmma.org/portal/the-nolen-library-and-teacher-resource-center/
Thomas J. Watson Library poskytuje prezenčný fond vedeckých kníh a periodík o umení. Veľkú časť periodík a kníh získavajú prostredníctvom medzinárodnej výmeny (aj zo Slovenska). Spolupracuje so špecializovanými knižnicami v jednotlivých kurátorských oddeleniach Metropolitného múzea umenia.
Nolen Library – predstavenie vzdelávacích aktivít pre deti, služieb pre vyučovací proces. 
Antonio Ratti Textile Center  http://www.metmuseum.org/works_of_art/antonio_ratti_textile_center
Prehliadka ďalšej špeciálnej knižnice v rámci Metropolitan Museum of Art, ktorá zhromažďuje dokumenty o vývoji textílií a knihy textilných vzoriek od 15. storočia. Ukážka reštauračných prác.
Science, Industry and Business Library NYPL http://www.nypl.org/locations/sibl
Verejná knižnica – jedna zo 4 hlavných odborných knižníc New York Public Library, zameraná na poskytovanie služieb pre podnikateľov, záujemcov o pracovné miesta. Okrem sprístupnenia špeciálnych fondov poskytujú poradenstvo malým podnikateľom prostredníctvom spolupráce s organizáciou SCORE www.scorenyc.org . Ide o bezplatné poradenstvo od špičkových odborníkov z oblasti obchodu, manažmentu, financií a práva. 
Organizujú súťaž o najlepší podnikateľský plán http://www.nypl.org/locations/tid/65/node/95979 , kurzy finančnej gramotnosti http://www.nypl.org/help/getting-oriented/financial-literacy-central , poradenstvo pre záujemcov o pracovné miesta http://www.nypl.org/locations/tid/65/node/40820 . 
Knižnica spolupracuje s Asociáciou špeciálnych knižníc Special Libraries Association (SLA) http://www.sla.org/ .

5.  Odporúčané závery:
Získané informácie je možné využiť najmä v procese prípravy pracovníkov na zabezpečenie informačnej podpory výskumu a transferu technológií.
Väčšina informácií bola venovaná problematike akademických a verejných knižníc, preto budú tieto poznatky komunikované prostredníctvom akcií Spolku slovenských knihovníkov a Slovenskej asociácie knižníc.
6.   Prehľad prinesenej dokumentácie a miesto jej uloženia
Program pobytu, 
publikácia A Library Story. Building a New Central Library (Minneapolis),
informačné materiály navštívených inštitúcií,
- dostupné v Oddelení vzťahov s verejnosťou, č.d.440
7.   Osobitne vyhodnotený očakávaný prínos ZPC
Nadviazanie nových kontaktov na organizácie zaoberajúce sa podporu výskumu, vývoja, transferu technológií a medzinárodnej vedeckej spolupráce, vzdelávania študentov a zamestnancov knižníc. 
V oblasti vzdelávania pracovníkov by mohli byť podnetné interné materiály z Library of Congress, ktoré je možné získať prostredníctvom riaditeľky úseku kooperatívnych a inštruktážnych programov Judith P. Cannan, alebo od riaditeľky úseku organizačného rozvoja a vzdelávania University of Washington Libraries Elaine Zaremba Jennerich. 
Podnetnou by mohla byť spolupráca s knižnicou Bieloruskej národnej technickej univerzity, ktorá je profilovaná na technické odbory – riaditeľ Alexey Skalaban a Sabanci University v Istanbule, ktorá má oddelenie transferu technológií – kontakt: Mehmet Manyas, prezident Tureckej asociácie knihovníkov Istanbul.
Informačnou podporou transferu technológií sa v národnom rozmere zaoberá National Technical Information Service, poskytuje informačnú podporu pre Federal Laboratory Consortium for Technology Transfer – kontakt Wayne Strickland Manager, Office of Product and Program Management at National Technical Information Service - U.S. Department of Commerce. 

8.    Spôsob zverejnenia výsledkov ZPC, prenos získaných informácií
Správa zo ZPC bude zverejnená na internete MŠVVaŠ SR, ako i na intranete CVTI SR. Získané informácie budú ďalej priamo tlmočené kolegom formou informačného seminára pre zamestnancov CVTI SR.
Súhlasím so zverejnením správy na internete
Áno
Správu vypracoval: Mgr. Daniela Tóthová (Kancelária riaditeľa, Oddelenie vzťahov s verejnosťou)

Dátum: 7. 7. 2011

Správu schválil:  prof. RNDr. Ján Turňa, CSc. (riaditeľ)